A BIZOTTSÁG HATÁROZATA
(2005. augusztus 17.)
Nagy-Britannia és Észak-Írország Egyesült Királyságában a juh- és kecskefélék azonosítására és nyilvántartására szolgáló rendszerek a 21/2004/EK tanácsi rendelet 4. cikke (2) bekezdésének d) pontja szerinti elismeréséről
(az értesítés a C(2005) 3122. számú dokumentummal történt)
(Csak az angol nyelvű szöveg hiteles.)
(2005/617/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a juh- és kecskefélék azonosítási és nyilvántartási rendszerének létrehozásáról, valamint az 1782/2003/EK rendelet, továbbá a 92/102/EGK és a 64/432/EGK (1) irányelv módosításáról szóló, 2003. december 17-i 21/2004/EK tanácsi rendeletre és különösen annak 4. cikke (2) bekezdésének d) pontjára,
mivel:
(1)
Az Egyesült Királyság illetékes hatósága két, megfelelő dokumentációval alátámasztott kérelmet nyújtott be a juh- és kecskefélék azonosítására és nyilvántartására szolgáló rendszerek elismerésére.
(2)
A Bizottság által az Egyesült Királyságban elvégzett állat-egészségügyi vizsgálatot követően a szakértők a juh- és kecskefélék azonosítására és nyilvántartására szolgáló nagy-britanniai rendszereket általánosságban véve megfelelőnek tartották a 21/2004/EK rendelet legtöbb célkitűzésének teljesítésére, de számos hiányosságra kell megoldást találni. Észak-Írországban a juh- és kecskefélék azonosítására és nyilvántartására szolgáló tervezett rendszer képes a 21/2004/EK rendelet legtöbb célkitűzésének teljesítésére, de megvalósítása az összes érintett fél részéről nagy mértékű tudatosságot és elkötelezettséget igényel.
(3)
Az Egyesült Királyság illetékes hatósága vállalta a feltárt hiányosságok megoldását, különösen a 21/2004/EK rendelet teljesítését biztosító intézkedések meghozatalát a kért jóváhagyás megadásától számított 10 héten belül.
(4)
Nagy-Britannia és Észak-Írország juh- és kecskefélék azonosítására és nyilvántartására szolgáló rendszereit a köztes időszakra ideiglenesen jóvá kell hagyni, lehetővé téve a második azonosító eszköznek az adott rendszerrel történő helyettesítését, a Közösségen belüli kereskedelemben érintett állatok esetét kivéve.
(5)
Az illetékes hatóságnak el kell végeznie a megfelelő vizsgálatokat a juh- és kecskefélék azonosítására és nyilvántartására szolgáló rendszerek helyes működésének ellenőrzése érdekében.
(6)
Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 21/2004/EK rendelet 4. cikke (2) bekezdésének c) pontjában előírt, juh- és kecskefélék azonosítására és nyilvántartására szolgáló, az Egyesült Királyságban, Nagy-Britanniában és Észak-Írországban működő rendszereket 2005. július 9-től legfeljebb 2006. április 30-ig átmenetileg elismerik.
2. cikk
A Bizottság az Egyesült Királyság hatóságaival együttműködve helyszíni ellenőrzéseket hajt végre az Egyesült Királyság által javasolt intézkedések végrehajtásának ellenőrzése céljából.
A juh- és kecskefélék azonosítására és nyilvántartására szolgáló rendszernek az 1. cikkben megadott átmeneti jóváhagyását 2006. január 31-ig felül kell vizsgálni az ellenőrzési eredmények fényében.
3. cikk
A 21/2004/EK rendelet 10. cikke (1) bekezdésének a) pontjában meghatározott rendelkezések sérelme nélkül az illetékes hatóság évente elvégzi a megfelelő helyszíni ellenőrzéseket annak megállapítása érdekében, hogy az állattartók betartják-e a juh- és kecskefélék azonosítására és nyilvántartására vonatkozó követelményeket.
4. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2005. augusztus 17-én.